Γιάννης Μέλκας

Ο Γιάννης Μέλκας (Κορυτσά, 19 Μαΐου 1964) είναι Έλληνας παλαίμαχος πετοσφαιριστής και νυν προπονητής ο οποίος, αυτή τη στιγμή, είναι προπονητής του Άρη Θεσσαλονίκης και της Εθνικής Αλβανίας. Ο Γιάννης Μέλκας αποτελεί μέλος της κοινότητας των Ελλήνων της Βόρειας Ηπείρου στην Αλβανία.

 Καριέρα 
Ο Γιάννης Μέλκας ξεκίνησε το βόλεϊ σε ειδικό σχολείο για το άθλημα, σε ηλικία 10 ετών. Αγωνίστηκε στην ομάδα ανδρών της Ερμπέι Κορυτσάς, πριν μεταγραφεί στην Ντιναμό Τιράνων που αγωνίζονταν στο Κύπελλο Πρωταθλητριών Ευρώπης. Ακολούθησε η μεταγραφή του στην Παρτιζάνι Τιράνων, ενώ παράλληλα αγωνιζόταν και στην εθνική ομάδα της Αλβανίας.

Τον Δεκέμβριο του 1990, μεταγράφηκε στον Άρη Θεσσαλονίκης, καταλαμβάνοντας την τρίτη θέση για τρεις συνεχόμενες χρονιές. Το 1993, η ομάδα της Θεσσαλονίκης, όντας φιναλίστ του Κυπέλλου Ελλάδας αγωνίστηκε στην διοργάνωση του Κυπέλλου Κυπελλούχων Ευρώπης, όπου έφθασε ως το φάιναλ-φορ. Την επόμενη χρονιά, η ομάδα του Άρη κατέλαβε την δεύτερη θέση στο πρωτάθλημα και έφθασε και πάλι στον τελικό του κυπέλλου, κερδίζοντας το δικαίωμα να αγωνιστεί και πάλι στην διοργάνωση του Κυπέλλου Κυπελλούχων Ευρώπης, όπου έφθασε για δεύτερη φορά στο φάιναλ-φορ, το 1995.

Το 1996, ο Άρης ηττήθηκε στον τελικό του πρωταθλήματος από τον Παναθηναϊκό. Την επόμενη χρονιά, κατάφερε να σπάσει το κατεστημένο του Παναθηναϊκού και του Ολυμπιακού, κατακτώντας τον τίτλο του πρωταθλητή, με τον Μέλκα να είναι βασικός πασαδόρος της ομάδας. Ο ίδιος, αγωνίστηκε άλλη μία χρονιά στους κίτρινους, κερδίζοντας το Σούπερ Καπ Ελλάδας του 1998.

Το καλοκαίρι του 1998, μεταγράφηκε στον Ηρακλή Θεσσαλονίκης, καταλαμβάνοντας την δεύτερη θέση του πρωταθλήματος τη σεζόν 1998–1999. Τη σεζόν 1999–2000, ο Ηρακλής Θεσσαλονίκης κατατάχθηκε και πάλι στη δεύτερη θέση και κατέκτησε το Κύπελλο Ελλάδας, νικώντας τον Ολυμπιακό με 3-0 στην Πάτρα.

Τη σεζόν 2000–2001, η ομάδα της Θεσσαλονίκης έχασε το πρωτάθλημα και το κύπελλο από τον Ολυμπιακό, κατακτώντας τελικά το νταμπλ τη σεζόν 2001–2002, με τη νίκη του εναντίον του Ολυμπιακού μέσα στην Αθήνα με 2-3 και τη νίκη του επί του Άρη στον τελικό του κυπέλλου με 3-1. Ο Μέλκας παρέμεινε άλλη μία χρονιά στον Ηρακλή Θεσσαλονίκης, πριν μεταγραφεί στον Π.Α.Ο.Κ., με τον οποίο κατέλαβε την τέταρτη θέση του πρωταθλήματος, χάνοντας στον μικρό τελικό από την προηγούμενη του ομάδα.

Την σεζόν 2004–2005 επέστρεψε στον Άρη για να κλείσει την καριέρα του, έχοντας πλέον ξεπεράσει τα σαράντα του χρόνια. Η ομάδα με την οποία αναδείχθηκε, βρισκόταν στην Α2 εθνική κατηγορία για πρώτη φορά στην ιστορία της και κατέλαβε την έβδομη θέση, καταφέρνοντας να ανέβει τελικά την επόμενη σεζόν.

Ο Μέλκας έγινε βοηθός προπονητή στον ΠΑΟΚ, όπου πρώτος προπονητής ήταν ο Σλαβομακεδόνας Βλαντιμίρ Μπογκογιέφσκι. Στα μέσα της επόμενης σεζόν ανέλαβε ως πρώτος προπονητής της ομάδας, οδηγώντας την στην κατάληψη της τέταρτης θέσης.

Το 2007, ανέλαβε την τεχνική ηγεσία του Άρη, με τον οποίο κατέλαβε την έβδομη θέση στο πρωτάθλημα, πριν επιστρέψει στον ΠΑΟΚ, όπου παρέμεινε για πέντε χρόνια. Καλύτερη του χρονιά, ήταν η σεζόν 2010–2011, όταν και βρέθηκε στην τέταρτη θέση του πρωταθλήματος. Αποχώρησε στις αρχές του 2013, αναλαμβάνοντας τη Νίκη Αιγινίου από τις 4 Φεβρουαρίου και έπειτα. Με τον σύλλογο της Πιερίας, κατέλαβε την ένατη θέση, αλλά την επόμενη χρονιά υποβιβάστηκε στην Α2.

Το καλοκαίρι του 2014, ξεκίνησε ως προπονητής στον Γ.Σ. Λαμία, παραμένοντας στην ομάδα μέχρι τα Χριστούγεννα, από όπου αποχώρησε μετά από εννέα ήττες σε ισάριθμα παιχνίδια. Στις αρχές του 2015, ανέλαβε και πάλι τον Άρη Θεσσαλονίκης, καταφέρνοντας να πετύχει πέντε νίκες στους τελευταίους επτά αγώνες του πρωταθλήματος και να αποφύγει την ψυχοφθόρο διαδικασία των πλέι-άουτ, παρά τα μεγάλα οικονομικά προβλήματα του συλλόγου.

 Τίτλοι 
 2 Πρωταθλήματα Ελλάδας: 1997, 2002
 2 Κύπελλα Ελλάδας: 2000, 2002
 1 Σούπερ Καπ Ελλάδας: 1998

 Παραπομπές 

 Πηγές 
 Αθλητικός Σύλλογος ΑΡΗΣ 1914-2004, Δήμος Θεσσαλονίκης, Κέντρο Ιστορίας Θεσσαλονίκης

Κατηγορία:Έλληνες αθλητές της πετοσφαίρισης
Κατηγορία:Αλβανοί πετοσφαιριστές
Κατηγορία:Πετοσφαιριστές Άρη
Κατηγορία:Πετοσφαιριστές Ηρακλή Θεσσαλονίκης
Κατηγορία:Πετοσφαιριστές ΠΑΟΚ
Κατηγορία:Έλληνες προπονητές πετοσφαίρισης
Κατηγορία:Προπονητές πετοσφαίρισης ελληνικών συλλόγων
Κατηγορία:Προπονητές πετοσφαίρισης Άρη
Κατηγορία:Προπονητές πετοσφαίρισης Ηρακλή Θεσσαλονίκης